ভাই নাসির উদ্দীন, আপনি যে বিদআতের সংজ্ঞা শুনিয়েছেন, তা ঠিক আছে। আপনার ইন্ডিয়ান বন্ধু যা বলছে তা ঠিক নয়। কারণ:  ১মত: কুরআন সংকোলন করেছেন  ইসলামের তৃতীয় খলীফা উছমান (রাঃ)। আর আরবী অক্ষরগুলিতে নুকতা সংযোজন, যবর যের পেশ ইত্যাদি লাগানোর ব্যাবস্থা করেছেন ইসলামের চতুর্থ খলীফা আলী রা.। তিনি যখন দেখলেন, ইসলাম আরব দেশ ছেড়ে অনারব দেশে প্রসারিত হয়েছে। আর অনারবদের ভাষা আরবী না হওয়ায় মানুষ কুরআন উচ্চারণে ভুল করছে তখন তিনি নাহু  শাস্ত্রের জনক আবুল আসওয়াদ দুআইলী (রাহ:) কে নির্দেশ দিলেন, যেন কুরআনের কতিপয় অক্ষরে নুকতা লাগানো হয় এবং যবর, যের, পেশ ইত্যাদি সংযোগ করা হয়। তখন তিনি তা করলেন। সুতরাং কুরআনকে হেফাজতের স্বার্থে খোলাফায়ে রাশেদীনগণ যে সকল উদ্যোগ গ্রহণ করেছেন সেগুলোকে  বিদআত বলা বোকামির পরিচয়। কেননা রাসূল সাল্লাল্লাহু আলাইহি ওয়া সাল্লাম বলেছেনঃ  فَإِنَّهُ مَنْ يَعِشْ مِنْكُمْ بَعْدِى فَسَيَرَى اخْتِلاَفًا كَثِيرًا فَعَلَيْكُمْ ْ بِسُنَّتِي وَسُنَّةِ الْخُلَفَاءِ الْمَهْدِيِّينَ الرَّاشِدِينَ تَمَسَّكُوا بِهَا وَعَضُّوا  عَلَيْهَا بِالنَّوَاجِذِ وَإِيَّاكُمْ وَمُحْدَثَاتِ الأُمُورِ فَإِنَّ كُلَّ مُحْدَثَةٍ بِدْعَةٌ وَكُلَّ بِدْعَةٍ ضَلاَلَةٌ  আমার পরে তোমাদের মধ্যে যারা জীবিত থাকবে, তারা অনেক মতবিরোধ দেখতে পাবে। সুতরাং তোমরা সে সময় আমার সুন্নাত এবং খোলাফায়ে রাশেদার সুন্নাতকে আঁকড়ে ধরবে তোমরা দ্বীনের মাঝে নতুন বিষয় আবিষ্কার করা থেকে বিরত থাকবে, কেননা প্রত্যেক নতুন বিষয়ই বিদআত। আর প্রতিটি বিদআতের পরিণাম গোমরাহী বা ভ্রষ্টতা। অবুদাউদ হাদীস নং ৪০৬৯, তিরমিযী, হাদীস নং ২৮৯১ সনদ সহীহ, মাকতাবা শামেলা)  উল্লেখ্য যে, কারো কারো  মতে, কুরআনে নুকতা, যবর, যের, পেশ, ইত্যাদি সংযোজন করার দায়িত্ব দেন বাদশাহ আব্দুল মালেক বিন মারওয়ান তার গভর্নর হাজ্জাজ বিন ইউসুফকে। তখন তিনি তখনকার প্রখ্যাত মনিষী হাসান বসরী এবং ইয়াহয়া ইব্ন ইয়ামুরকে এ মহান কাজে নির্দেশ দিলে তারা এ কাজ সুচারুরূপে আন্জাম দেন। ( দেখুন ফাযায়েলুল কুরআন, অধ্যায়: কুরআন সংকোলন, লেখক: আল্লামা ইব্ন কাসীর, মাকতাবা শামেলা)